Príloha 1

Kontrolné akcie centrálne riadené 
ústredným inšpektorátom za rok 2009

1.	Kontrola Slovenskej obchodnej inšpekcie ako cenového kontrolného orgánu

Od novembra 2008 začala SOI vykonávať kontroly cenových vývojov vo vybraných typoch služieb. Išlo o autoškoly, parkovacie služby, kadernícke služby, reštaurácie a kaviarne. V roku 2009 boli vykonané takéto kontroly v oblasti služieb, okrem vyššie uvedených, dopravy (taxi a iná osobná doprava), športovo-relaxačných, rekreačno-kultúrnych, ubytovacích, opravárenských (hodín, motorových vozidiel, elektrospotrebičov), cestovných kancelárií a agentúr, kultúrnych a ostatných (pneuservisy, autoumyvárne, kvetinárstva, pohrebníctva). 

	2008	2009	Spolu	
Počet prevádzok na cenový vývoj	163	2 922	3 085	
•	z toho počet cenových kontrol	13	41	54	
Správne konanie za zvýšenie ceny	0	29	29	
•	z toho za marenie výkonu	0	17	17	
Právoplatné a vykonateľné	0	21	21	
•	z toho za marenie výkonu	0	14	14	

Postihy na základe rozhodnutí boli uložené v oblasti služieb kaderníckych, práčovní, kozmetických, relaxačných, kaviarenských, dopravných. Takmer 20 % (18,21) kontrol cenových vývojov bolo vykonaných na základe podnetov spotrebiteľov. Spotrebitelia poukazovali na zvýšenie ceny aj v takých prípadoch, keď podnikateľ oprávnene zaokrúhlil cenu v eurách matematicky, t. j. smerom aj hore, pričom verejnosť sa mylne domnievala, že všetko a všetci sú povinní zaokrúhľovať len smerom nadol, tak ako pri platbách do štátneho rozpočtu alebo iného verejného rozpočtu. V niektorých prípadoch došlo k zvýšeniu cien, ale len nepatrne, z dôvodu zaokrúhľovania na eurocenty prípadne na desaťcenty, bez zachovania princípu neutrality z generálneho zákona, t. j. len smerom nahor. Potom ako SOI podnikateľov na túto chybu upozornila, sami upravili ceny správne. V tých prípadoch, keď podnikatelia nedostatočne zdôvodnili a vydokladovali zvýšenie cien, boli začaté hĺbkové cenové kontroly. 
Na záver pár poznatkov:
•	100 %-né zvýšenie počtu vykonaných kontrol SOI z dôvodu prechodu na euro
•	Potvrdila sa správnosť orientácie kontroly na malých a stredných podnikateľov
•	Takmer bezchybná pripravenosť veľkých ekonomických operátorov
•	Dobrá disciplína na trhu – rýchle odstraňovanie nedostatkov
•	Pod hrozbou cenových kontrol – dobrovoľné znižovanie cien (v 72 prevádzkach)
•	Čím intenzívnejšia informačná kampaň, tým lepšie výsledky kontroly
•	Rozumný a tolerantný spotrebiteľ – obava z „nezvládnuteľného“ počtu podnetov sa nepotvrdila
•	Vynikajúca spolupráca všetkých zainteresovaných.

2.	Kontrola bezpečnosti hračiek z hľadiska ich horľavosti 

Slovenská obchodná inšpekcia vykonala v období mesiacov január a február 2009 celoslovenskú kontrolnú akciu zameranú na rôzne druhy detských kostýmov na maškarný ples, ako aj masiek na tvár. Celkom inšpektori SOI prekontrolovali 55 prevádzkových jednotiek, pričom u 10 druhov sledovaných typov hračiek v hodnote 534,72 EUR zistili nedostatky v označovaní bezpečnostným upozornením. V rámci kontrolnej akcie odobrali inšpektori SOI 12 druhov hračiek na hodnotenie horľavosti. Z odobratých vzoriek bolo 8 druhov hračiek, predstavujúcich rôzne karnevalové kostýmy, ktoré si deti obliekajú, 4 druhy hračiek, ktoré si deti dávajú na tvár resp. na hlavu (plastová maska s vlasmi, textilná maska, parochňa a indiánska čelenka). Na základe výsledkov skúšok v akreditovanej skúšobni možno konštatovať, že všetky skúšané vzorky vyhoveli bezpečnostným požiadavkám na horľavosť. Skúšaním sa potvrdilo, že boli: buď vyrobené zo samozhášavého materiálu alebo rýchlosť šírenia plameňa nepresiahla stanovený limit 30 mm/s, resp. nenastalo vôbec ich zapálenie. Len v prípade jedného druhu hračky – indiánskej čelenky, bolo na základe výsledkov skúšok a zhodnotenia vzhľadom na spôsob jej nosenia deťmi pri hraní, vykonané došetrenie za účelom doplnenia upozornenia pre spotrebiteľa v tom zmysle, aby sa s čelenkou používatelia nepribližovali k ohňu.

3.	Kontrola bezpečnosti bižutérie

Na základe získaných poznatkov zo systému RAPEX (systém rýchlej výmeny informácií o nebezpečných výrobkoch v rámci EÚ) o výskyte bižutérie, u ktorej bolo zistené riziko pre spotrebiteľa v dôsledku nadmerného obsahu niklu, Slovenská obchodná inšpekcia uskutočnila vo februári tohto roku proaktívnu kontrolnú akciu zameranú na zmapovanie zdravotnej nezávadnosti bižutérie ponúkanej na trhu SR. Cieľom akcie bolo overiť, či výrobky bižutérie vyhovujú z hľadiska obsahu niklu a jeho zlúčenín. Na overenie ich bezpečnosti bolo odobratých 23 druhov výrobkov bižutérie: dámsky náramok (5 druhov),retiazky s príveskom (7 druhov), náušnice (5 druhov), prsteň (4 druhy), súprava - retiazka + náušnice (2 druhy). Vzhľadom na notifikácie Rapexu bol odber prednostne zameraný na bižutériu pôvodom z tretích krajín. 14 druhov bižutérie malo značený pôvod krajiny Čína, 1 druh Kórea a  8 druhov nemalo pôvod značený. Všetky druhy boli odskúšané akreditovanou skúšobňou. Z výsledkov skúšok vyplynulo, že iba u jedného z 23 druhov bol zistený prekročený obsah limitnej hodnoty niklu. Konkrétne išlo o dámsky náramok celokovový s pieskovaným gréckym vzorom MEANDER, ktorý vzhľadom k zisteniu predstavoval riziko ohrozenia zdravia chemickou látkou a bol nebezpečným výrobkom. Bližšie informácie o rizikovom výrobku sú uvedené na webovej stránke Slovenskej obchodnej inšpekcie. 

4.	Kontrola úplnosti návodov na použitie a ES vyhlásení o zhode určených druhov elektrospotrebičov

Slovenská obchodná inšpekcia v termíne od 09. 03. – 27. 03. 2009 vykonala kontrolnú akciu, ktorej cieľom bolo posúdenie úplnosti návodov na použitie a ES vyhlásení o zhode určených druhov elektrospotrebičov. Predmetom kontroly boli elektrospotrebiče pre domácnosť a na podobné využitie: kuchynské stroje, spotrebiče s ultrafialovým a infračerveným žiarením, určené na ošetrovanie pokožky, ohrievače miestností a čerpadlá. Kontroly boli vykonané celkom v 170 PJ, z toho bol 1 výrobca a 169 distribútorov. Nedostatky boli zistené v 74 PJ, čo predstavuje 44 % z kontrolovaných PJ. Skontrolovaných bolo celkom 2 663 druhov výrobkov. Vizuálnou kontrolou boli zistené nedostatky na 370 druhoch kontrolovaných výrobkov v celkovej hodnote 114 157 EUR. Najviac nedostatkov, spolu na 230 druhoch, bolo v návodoch na použitie, kde chýbali vysvetlenia symbolov na označenie nebezpečenstva na výrobkoch, či iné upozornenia pre spotrebiteľa napr. pri čerpadlách neobsahoval informáciu o max. prevádzkovom čase, alebo že je určené na nepretržitú prevádzku, u kuchynských strojov „Nepoužívajte spotrebič, ak je poškodené otáčajúce sa sitko.“ Bezpečnostné upozornenie chýbalo, resp. bolo v cudzom jazyku na 122 druhoch, napr. u ohrievačov miestností nebolo uvádzané upozornenie: „Nezakrývať,“   . Označenie výrobku chýbalo, resp. bolo nedostatočné na 79 druhoch, čo bolo príčinou ich kvalifikovania a šetrenia ako nezhodných výrobkov. Kontrolované druhy výrobkov, napr. ohrievače miestností, nemali úplné štítkové údaje. ES vyhlásenia o zhode neboli distribútormi v čase kontrolnej akcie predložené na 78 druhov elektrospotrebičov a na 1 druh elektrospotrebiča nebolo úplné, preto inšpektori vykonali došetrenie týchto zistení až k hlavnému zodpovednému. Nedostatky boli kontrolovanými subjektmi odstránené buď dobrovoľne, alebo bola ochrana trhu zabezpečená uložením opatrení na mieste, t. j. uložením zákazu ich predaja a dodávky do doby odstránenia nedostatkov. Pri kontrole neboli zistené výrobky s podozrením na nebezpečnosť, preto nebol vykonaný odber vzoriek.

5.	Kontrola bezpečnosti hračiek z hľadiska obsahu ftalátov

V období mesiacov marec – apríl 2009 bola vykonaná proaktívna kontrolná akcia zameraná na zisťovanie obsahu ftalátov v hračkách - bábikách, ktoré boli buď celé zhotovené z mäkčeného PVC alebo z mäkčeného PVC mali zhotovené niektoré časti, napr. hlavu a končatiny. Súčasne sa zisťovalo, či boli bábiky správne označené požadovanými údajmi značenia. Na overenie, či materiál, z ktorého boli bábiky vyrobené, vyhovuje požiadavkám na obsah ftalátov, sa vykonal odber vzoriek. Celkom bolo prekontrolovaných 106 prevádzkových jednotiek – VO sklady dovozcov, špecializované predajne hračiek, ako aj iné predajne, kde boli v ponuke pre spotrebiteľa aj bábiky. U 140 druhov bábik v hodnote 6319,17 EUR boli zistené nedostatky v označovaní. Najčastejšie sa nedostatky týkali chýbajúceho alebo nesprávneho označenia bezpečnostným upozornením. Na bábikách, ktoré boli označené ako nevhodné pre deti do 36 mesiacov, chýbala stručná identifikácia nebezpečenstva vyžadujúceho toto obmedzenie alebo nebola uvedená v štátnom jazyku. Za zistené nedostatky v informačných povinnostiach sa uložili opatrenia na mieste na zákaz ich dodávky a predaja do vykonania nápravy. Bolo odobraných 24 druhov bábik na overenie obsahu ftalátov v  ich materiáli. Pri 19 druhoch boli nadlimitné množstvá ftalátov zistené. Tieto bábiky nespĺňali požiadavky bezpečného výrobku, pri používaní deťmi predstavujú závažné riziko ohrozenia ich zdravia a boli nebezpečnými výrobkami. Všetky druhy bábik s nadlimitným obsahom ftalátov mali na svojom obale značený pôvod z Číny. Na ochranu trhu pred týmito nebezpečnými výrobkami boli prijaté opatrenia v každom prípade. Bol zakázaný ich predaj a kontrolovaným osobám uložené záväzné pokyny nepredávať, nedistribuovať a neuvádzať na trh nebezpečné výrobky, stiahnuť ich od svojich odberateľov a informovať spotrebiteľskú verejnosť o  nebezpečenstve a o možnosti ich vrátenia. 

6.	Kontrola bezpečnosti textilných výrobkov

V apríli tohto roku bola uskutočnená kontrola zameraná na overenie bezpečnosti textilných výrobkov ponúkaných na trhu SR s cieľom overiť, či textilné výrobky nepredstavujú riziko ohrozenia zdravia z hľadiska použitia zakázaných azofarbív, pretože tie môžu štiepením uvoľňovať karcinogénne aromatické amíny ohrozujúce zdravie človeka. Podobné akcie boli vykonané v roku 2004, 2005 a 2006, kedy sa obsah azofarbív buď nepotvrdil alebo sa zistil iba u minimálneho počtu vzoriek, ktoré SOI zverejnila na svojej internetovej stránke. Na overenie ich bezpečnosti boli odobraté vzorky pletenej bielizne zo 100 % bavlny alebo 95 % bavlna/5 % elastan, rôznych farieb, hlavne v sýtych odtieňoch, u ktorých sa najviac predpokladá obsah azofarbív. Vzhľadom na doterajšie poznatky boli predmetom odberu výrobky dovážané z tretích krajín. Celkom bolo odobratých 30 druhov textilných výrobkov: detské slipy, boxerky 11 druhov (farby: modrá, oranžová, kaki, bordová, červená, žltá, zelená),dievčenské nohavičky 3 druhy (farby: sýta ružová, žltá), dámske nohavičky 6 druhov (farby: bordová, červená, ostrá žltá, cyklámenová), pánske slipy, boxerky 10 druhov (farby: tmavo modrá, červená, zelená, bordová, žltá). Všetky druhy boli odskúšané akreditovanou skúšobňou, pričom v skúšaných vzorkách nebol dokázaný obsah azofarbív. Všetky overované druhy pletenej bielizne vyhoveli stanoveným požiadavkám a nepredstavujú riziko ohrozenia zdravia pre spotrebiteľa.

7.	Kontrola preukázania zhody stavebných výrobkov - priemyselne vyrábané malty na murovanie a omietky

V termíne od 01. 04. do 30. 04. 2009 sa uskutočnila celoslovenská akcia SOI, zameraná na kontrolu preukázania zhody a označenia v skupine výrobkov priemyselne vyrábané malty na murovanie a omietky. Kontrolovaní boli výrobcovia, distribútori a predajcovia murovacích a omietkových mált, ktoré boli v ponuke na vnútornom trhu SR. Bolo vykonaných 144 kontrol a preverených 9 výrobcov a 135 distribútorov a predajcov. Celkom bolo skontrolovaných 191 druhov (typov) murovacích a omietkových mált. Zákaz dodávky a predaja do doby odstránenia nedostatkov bol uložený v 19 kontrolovaných PJ na 58 druhov omietkových mált v hodnote 28 657 EUR (863 321,– Sk). Najväčší podiel na nedostatkoch predstavoval predaj mált po dni spotreby a označovanie v zmysle hEN. Kontrolované osoby riešili zistené nedostatky prednostne prijatím vlastných dobrovoľných opatrení - pozastavením predaja do doby odstránenia nedostatkov a to v 44 kontrolovaných prevádzkových jednotkách (ďalej len PJ) celkovo na 139 druhov (typov) mált v hodnote 90 134 EUR (2 715 377,– Sk). Na 61 druhov mált v 17 PJ kontrolované osoby nepredložili relevantné vyhlásenie zhody, v rámci čoho prijali vlastné dobrovoľné opatrenia k pozastaveniu predaja mált v hodnote 39 364 EUR (1 185 880,– Sk) do doby odstránenia nedostatku u výrobcu. V súvislosti s chýbajúcim označením výrobkov údajmi prijali kontrolované subjekty v 20 PJ vlastné dobrovoľné opatrenia na pozastavenie predaja do vykonania nápravy na 69 druhov mált v hodnote 42 171 EUR (1 270 444,– Sk). Prijatie vlastných dobrovoľných opatrení sa vzťahovalo aj na chýbajúce označenie CSK u disperzných akrylátových, silikátových a silikónových omietok vyžadujúcich technické osvedčovanie. V súvislosti s disperznými akrylátovými a silikátovými omietkami bolo zistených v 3 PJ 5 druhov omietok s neoprávneným označením CЄ namiesto CSK, súčasne CЄ aj CSK a prekvapujúco aj s označením C0498. Na všetky prípady neoprávneného značenia výrobkov s celkovou hodnotou 6 538 EUR boli prijaté dobrovoľné opatrenia k pozastaveniu predaja do doby odstránenia nedostatkov. Všetky nedostatky boli došetrované až k hlavným zodpovedným - distribútorom a výrobcom. Predajcovia nepredložili kartu bezpečnostných údajov (KBÚ) celkovo na 65 druhov mált. Najčastejšími nedostatkami boli chýbajúci dátum vydania KBÚ, chýbajúce údaje k identifikácií subjektu a nesúlad s údajmi uvedenými na obale a vo vyhlásení zhody, údaje v inom ako slovenskom jazyku. Výsledky kontroly poukázali na nedostatočné právno-technické vedomie výrobcov v otázkach znalostí požiadaviek potrebných pri uvádzaní priemyselne vyrábaných murovacích a omietkových mált na trh, hlavne omietkových mált s vyšším obsahom organických spojív ako 1 %, na ktoré sa nevzťahuje preukazovanie zhody podľa STN EN 998-1, ale preukazovanie zhody technickým osvedčovaním. Práve z tohto dôvodu bol často porušovaný zákon o stavebných výrobkoch, keďže výrobcovia túto požiadavku neplnili a neoprávnene vydávali ES – vyhlásenia zhody vrátane označenia výrobkov označením CЄ. Je potešiteľné, že kontrolované subjekty sa zaviazali prednostne odstráni zistené nedostatky dobrovoľne, čoho dôkazom bolo pozastavenie predaja trojnásobne vyššieho počtu druhov mált ako bol počet druhov s uložením zákazu dodávky a predaja. Prekvapujúcim bolo zistenie, že najpočetnejším nedostatkom bol predaj výrobkov po dni najneskoršej spotreby a to zrejme v dôsledku zníženia dopytu zo strany spotrebiteľov. 

8.	Kontrola označenia a ES vyhlásení o zhode prenosných hasiacich prístrojov 

Kontrola bola zameraná na úplnosť označenia a ES vyhlásení o zhode. Boli kontrolované prenosné hasiace prístroje na báze vody vrátane penových, práškových, CO2, halónových a s čistou hasiacou látkou v 63 prevádzkových jednotkách, z toho bol 1 dovozca a 62 distribútorov. Celkom bolo prekontrolovaných 242 druhov výrobkov. Boli zistené nedostatky u dovozcu pri 5 druhoch výrobkov v celkovej hodnote výrobkov 26 412 EUR a u distribútorov pri 37 druhoch výrobkov v celkovej hodnote výrobkov 11 549 EUR. Najčastejšie zistené nedostatky boli nedostatočné označenie výrobku u 31 druhov v hodnote 36 816 EUR a označenie výrobku v cudzom jazyku u 11 druhov v hodnote 1 146 EUR. Najvyšší podiel výrobkov so zistenými nedostatkami v značení vyjadrený vo finančnej hodnote tvorili výrobky tuzemského pôvodu v hodnote 19 906 EUR a pôvodu z tretích krajín v hodnote 10 427 EUR, kým hasiace prístroje s nevyhovujúcim značením neznámeho pôvodu sa v ponuke zistili len ojedinele v hodnote 274 EUR. Na základe výsledkov vykonanej kontroly bol zastavený predaj celkom 42 druhov výrobkov v celkovej hodnote 37 962 EUR do doby vykonania nápravy a odstránenia zistených nedostatkov. 

9.	Kontrola ochranných prílb pre cyklistov 

V apríli tohto roku bola uskutočnená proaktívna kontrolná akciu zameraná na kontrolu ochranných prílb pre cyklistov s cieľom preveriť, či sú prilby pre cyklistov správne označené požadovanými údajmi značenia, najmä či je používateľ informovaný o správnom používaní a ošetrovaní prilby. Celkom bolo prekontrolovaných 99 prevádzkových jednotiek, v ktorých bolo zistené chýbajúce označenie CE u 7 druhov v hodnote 1 160 EUR a nedostatky v označovaní a poskytovaní informácií pre používateľov u 170 druhov v hodnote 28 430,54 EUR. Za zistené nedostatky boli uložené opatrenia na mieste – zákaz predaja do vykonania nápravy. U 5 druhov v hodnote 1 079,66 EUR boli nedostatky odstránené dobrovoľným opatrením, ktoré prijala kontrolovaná osoba. Najčastejšími nedostatkami boli informácie a upozornenia pre používateľov uvedené len cudzojazyčne (neboli uvedené v štátnom jazyku), upozornenia a informácie, ktoré musia byť uvedené priamo na prilbe a aj na jej obale, neboli uvedené v zmysle tejto požiadavky. Na rozbor bolo odobratých 7 druhov cyklistických prílb, na ktorých sa laboratórnymi skúškami overovalo, či spĺňajú bezpečnostné požiadavky. Zisťovalo sa, či vyhovujú požiadavke na odolnosť proti nárazu, pevnosť náhlavnej vložky a účinnosť prichytenia náhlavnej vložky. Všetky skúšané vzorky spĺňali hodnotené požiadavky na bezpečnosť. 

10.	Kontrola elektrických spotrebičov na ošetrovanie vlasov 

Kontrola bola vykonaná od 27. 04. – 25. 05. 2009. Predmetom kontroly boli elektrospotrebiče na ošetrovanie vlasov ako sú sušiče na vlasy, ondulačné želiezka a hrebene. Celkom bolo prekontrolovaných 69 PJ, z toho bol 1 výrobca, 2 dovozcovia a 66 distribútorov. Nedostatky boli zistené v 17 PJ, čo predstavuje 25 % z kontrolovaných PJ. Skontrolovaných bolo celkom 726 druhov výrobkov. Vizuálnou kontrolou boli zistené nedostatky v označovaní na 47 druhoch kontrolovaných výrobkov v celkovej hodnote 2 550 EUR. Najviac nedostatkov, spolu na 41 druhoch, bolo v návodoch na použitie. Najčastejšie boli zistené nedostatky týkajúce sa označovania: návody na používanie v cudzom jazyku, neúplný návod na použitie, chýbajúci návod na použitie v slovenskom jazyku, rozdielne technické údaje na štítku, obale a v návode na použitie napr. údaju o menovitom napätí, nevysvetlenie špeciálneho zákazového symbolu, použitého na označenie na štítku výrobku, znamenajúceho výstrahu „POZOR: Tento spotrebič nepoužívať v kúpeľni alebo v sprche” v návode na použitie, chýbajúce štítkové údaje. Nedostatky týkajúce sa návodov na použitie, ES vyhlásení o zhode, bezpečnostných upozornení a označenia výrobkov boli kontrolovanými subjektmi odstránené buď dobrovoľne, týkalo sa to 2 druhov kontrolovaných výrobkov v hodnote 63 EUR, alebo bola ochrana trhu zabezpečená uložením opatrení na mieste, t. j. uložením zákazu ich predaja a dodávky do doby odstránenia nedostatkov na 45 druhov kontrolovaných výrobkov v hodnote 2487 EUR. Z celkom odobratých 7 druhov sušičov na vlasy nevyhovelo 5 druhov. Z toho u 1 druhu sa potvrdilo podozrenie na nebezpečnosť a 4 druhy sušičov na vlasy nevyhoveli v plnení informačných povinností. Nebezpečný výrobok - Fén na vlasy typ SCARLETT ENGLAND SC-2076 bol neznámeho pôvodu. Predstavoval pre spotrebiteľa závažné riziko ohrozenia zdravia v dôsledku možného úrazu elektrickým prúdom na základe nasledovných zistení: nedostatočný prierez jadra sieťovej šnúry, nedostatočná odolnosť materiálu vidlice sieťovej šnúry proti pôsobeniu tepla. Nebezpečný výrobok bol oznámený do systému RAPEX a spotrebiteľská verejnosť bola informovaná o jeho nebezpečnosti na www.soi.sk. Najčastejšie nedostatky v informačných povinnostiach na kontrolovaných sušičoch na vlasy spočívali v neúplnom texte návodu na použitie a v tom, že návod na použitie nebol v slovenskom jazyku. Na sušiče na vlasy bol u predajcu alebo u dodávateľa vydaný zákaz ďalšej dodávky a predaja až do doby vykonania nápravy.

11.	Kontrola biocídnych výrobkov

Kontrola bola vykonaná v máji a júni 2009. Jej predmetom bolo dodržiavanie povinností podnikateľov pri uvádzaní biocídnych výrobkov na trh. Cieľom bolo vyselektovať z trhu SR biocídne výrobky s obsahom účinných látok, na ktoré sa vzťahuje zákaz uvádzania na trh ako aj preveriť u ostatných biocídnych výrobkov dodržiavanie povinností. Bolo vykonaných 115 kontrol u 20 výrobcov a 55 distribútorov. Bolo prekontrolovaných 370 druhov biocídnych výrobkov, z toho u 61 druhov boli zistené nedostatky, čo predstavuje 16,5 %. ďalších 25 kontrol bolo vykonaných vo veľkoskladoch a maloobchodných predajniach. Bol zistený na trhu v predaji 1 druh biocídneho výrobku s obsahom účinnej látky, na ktorú sa vzťahuje podľa nariadenia zákaz uvádzania na trh. Z kontrolovaných 370 druhov biocídnych výrobkov 25 druhov bolo uvádzaných na trh bez predbežného oznámenia a súhlasného rozhodnutia Centra pre chemické látky a prípravky, čo predstavuje 6,8 %. Na ďalšie 3 druhy biocídnych výrobkov podnikatelia nemali platné rozhodnutia Centra (uplynula trojročná doba). Z kontrolovaných 370 druhov biocídnych výrobkov 214 druhov bolo klasifikovaných ako nebezpečný. Predmetom kontroly boli karty bezpečnostných údajov (ďalej len KBÚ) tých biocídnych výrobkov, ktoré boli klasifikované ako nebezpečné. Podnikatelia na 6 druhov biocídnych výrobkov nemali vypracované KBÚ (2,8 %). KBÚ neboli zaslané Toxikologickému informačnému centru u 10 druhov biocídnych výrobkov (4,7 %). Nedostatky v obsahu KBÚ boli zistené v 9 prípadoch (4,2 %). Správnosť klasifikácie prípravku bola prekontrolovaná v každom prípade. Nesprávna klasifikácia bola zistená v 3 prípadoch. Medzi zistené nedostatky patrili nesprávna klasifikácia biocídneho výrobku, chýbajúci údaj výslednej klasifikácie biocídneho výrobku, chýbajúce slovné označenie špecifického rizika, neúplné informácie o vlastnostiach chemických látok obsiahnutých v prípravku, obsah KBÚ nebol v slovenskom jazyku. Z prekontrolovaných 370 druhov biocídnych výrobkov u 50 druhov (13,5 %) boli zistené nedostatky v označovaní. Najvážnejším nedostatkom v označovaní biocídnych výrobkov boli chýbajúce slovné označenie nebezpečenstva v štátnom jazyku a chýbajúce informácie na etikete v štátnom jazyku. Najčastejšími nedostatkami boli chýbajúce čísla oznámenia, chýbajúce identifikačné údaje podnikateľa, uvádzajúceho biocídny výrobok na trh a chýbajúce slovné označenie nebezpečenstva v štátnom jazyku. ďalšími nedostatkami boli chýbajúce označenie špecifického rizika (R-veta), slovné označenia nebezpečenstva, špecifického rizika a bezpečného použitia neboli v štátnom jazyku, chýbajúce identifikačné údaje podnikateľa, koncentrácie účinnej látky v nesprávnych jednotkách, chýbajúci údaj o forme biocídneho výrobku, chýbajúca informácia o vedľajších účinkoch biocídneho výrobku, chýbajúci údaj o účele použitia a o dávkovaní biocídneho výrobku, chýbajúci čas potrebný na biocídny účinok, chýbajúci názov účinnej látky, chýbajúci pokyn na bezpečné zneškodnenie biocídneho výrobku a jeho obalu, zákaz opakovaného použitia obalu, chýbajúce číslo oznámenia. Boli zistené 3 druhy výrobkov s nedostatkami v balení a to 2 výrobky bez hmatového upozornenia na nebezpečenstvo pre ľudí s poruchou zraku a nevidomých a jeden výrobok nemal dostatočne bezpečný obal. Z kontrolovaných propagačných materiálov v 4 prípadoch bolo zistené chýbajúce upozornenie podľa zákona. Uvedený nedostatok bol zistený v reklamných letákoch a katalógoch. Boli uložené opatrenia na zákaz predaja alebo dodávky u 17 podnikateľských  subjektov  na 30 druhov  biocídnych  výrobkov  v celkovej hodnote 5 993,22 EUR (180 551,74 Sk) do vykonania nápravy. Na odstránenie zistených nedostatkov bolo 1 podnikateľom prijaté dobrovoľné opatrenie na 4 druhy biocídnych výrobkov v hodnote 519,40 EUR (15 647,44 Sk). Na 1 druh biocídneho výrobku s obsahom zakázanej účinnej látky podľa nariadenia bolo vydané opatrenie na stiahnutie z trhu. So 6 podnikateľmi, ktorí sa dopustili opakovane správneho deliktu v oblasti uvedenia biocídnych výrobkov na trh, prípadne nesplnili vydané opatrenie na odstránenie zisteného nedostatku, boli začaté správne konania o uložení pokút. K zlepšeniu výsledkov kontroly došlo v roku 2009 z dôvodu uloženia tvrdších sankcií v roku 2008 pre podnikateľov pri nedodržiavaní ich zákonných povinností. Kým v rokoch 2004 – 2007 za zistené nedostatky boli uložené iba nápravné opatrenia bez pokút, podiel nevyhovujúcich biocídnych výrobkov bol viac ako 40 % z kontrolovaných bez výrazného zlepšenia v jednotlivých rokoch. Z tohto dôvodu bolo potrebné pristúpi k tvrdším sankciám, čo prinieslo svoje ovocie. Kým v roku 2008 ešte 40,1 % t. j. takmer každý druhý kontrolovaný biocídny výrobok bol nevyhovujúci požiadavkám zákona, v roku 2009 už iba 16,5 %, t. j. každý šiesty kontrolovaný. Nakoľko údaje v označení sú jediným zdrojom pre spotrebiteľa na získavanie informácií o nebezpečenstve a spôsobe bezpečného používania biocídneho výrobku, zistené závažné nedostatky v označení výrobkov považujeme za nepriaznivý výsledok. 

12.	Kontrola nafukovacích hračiek do vody

Kontrola bola vykonaná v prvej polovici mesiaca jún 2009. Predmetom kontroly boli nafukovacie hračky v tvare malých lodiek, zvieratiek (ryby, krokodíly a pod.), ktoré sú určené na hranie v plytkej vode pod dozorom dospelej osoby, nafukovacie hračky typu plávacích kolies (hračku si dieťa nasunie na pás), ktoré sú svojím vzhľadom atraktívne pre deti a nafukovacie matrace nepresahujúce dĺžku 1,2 m. Bolo prekontrolovaných celkom 78 prevádzkových jednotiek, pričom bolo vykonaných 67 kontrol u predajcov (špecializované predajne hračiek, oddelenia hračiek v obchodných reťazcoch, iné predajne, v ktorých bol aj sortiment hračiek), 5 kontrol v sklade u distribútorov a 6 kontrol v sklade u dovozcov. Na hračky, u ktorých boli zistené nedostatky v označovaní, bol vydaný zákaz predaja. Celkom bol do vykonania nápravy zakázaný predaj 93 druhov nafukovacích hračiek do vody v hodnote 4923, 47 EUR. Zistené nedostatky u 8 druhov v hodnote 204,19 EUR odstránili kontrolované osoby prijatím dobrovoľných opatrení. Pri kontrole správnosti značenia hračiek bezpečnostným upozornením bolo celkom zistených 65 druhov v hodnote 2768 EUR, ktoré neboli označené upozornením v štátnom jazyku. Na hračkách boli upozornenia v niekoľkých jazykoch, ale text, upriamujúci pozornosť používateľa na nebezpečenstvo, v slovenskom jazyku chýbal. Z ponuky trhu bolo odobratých 11 druhov nafukovacích hračiek do vody. Na odobratých vzorkách sa skúšaním v akreditovanom laboratóriu overoval súlad s požiadavkami na prívody na nafukovanie vzduchu a obsah ftalátov. Prívody na nafukovanie vzduchu spĺňali požiadavku na pripevnenie zátky. Zátky boli trvanlivo pripevnené a pri skúške ťahom resp. krútiacim momentom sa neoddelili. Požiadavke na obsah ftalátov nevyhoveli 3 druhy nafukovacích hračiek do vody - GITARA (94 cm), Nafukovacie koleso SWIM RING 16'' a Nafukovacie koleso s potlačou rýb. V prípade nevyhovujúcich vzoriek bol zistený nadlimitný obsah ftalátov vždy tak vo ventile ako aj vo fólii. Hračky s nadlimitným obsahom ftalátov predstavujú pre dieťa závažné riziko ohrozenia zdravia a sú teda nebezpečnými výrobkami. V ponuke pre spotrebiteľa sa nachádzali aj výrobky, ktoré mali charakter hračky, výrobcom boli deklarované ako hračky, mali označenie CE, cudzojazyčné upozornenia vyžadované pre hračky do vody, ale napriek tomu boli ich dovozcom alebo distribútorom označené na papierovom štítku ako „Športová potreba“, prípadne „Potreba pre vodný šport“. Na druhej strane sa na trhu vyskytli aj výrobky, ktoré nepatrili do skupiny nafukovacích hračiek do vody, ale spotrebiteľovi boli ponúkané ako hračky. Šlo o skupinu výrobkov, ktoré sa používajú ako plávacie pomôcky a nadnášacie pomôcky na vyučovanie plávania. Výrobky, ktoré sú definované ako plavecké sedadlá, by nemali byť zamieňané za hračky. Sú určené len pre deti vo veku do 36 mesiacov s telesnou hmotnosťou do 18 kg. Plavecké sedadlo, do ktorého sa dieťa posadí, je určené na oboznámenie malých detí s vodným prostredím a s pohybom na vode. Nechráni pred utopením a má sa používať len pod stálym dozorom dospelých v priamom dosahu plaveckého sedadla. 	Pri takýchto zisteniach bolo vykonané šetrenie až k podnikateľskému subjektu, ktorý zmenil údaje na výrobku a boli mu uložené sankcie za porušenie ustanovení zákona o ochrane spotrebiteľa. Pri kontrole správnosti deklarovania výrobkov ako hračky sa využíva dokument - Aquatic toys covered by the Toys Directive, ktorý bol vypracovaný európskou komisiou a charakterizuje jednotlivé výrobky podľa toho, či sú hračky alebo nie. Má slúžiť ako pomôcka pri rozhodovaní, či daný výrobok patrí alebo nepatrí do kategórie hračiek a teda aj pod smernicu na bezpečnosť hračiek. 

13.	Kontrola hodnotenia vlastností nabíjačiek mobilných telefónov 
Slovenská obchodná inšpekcia vzhľadom na výsledky kontrol sieťových nabíjačiek mobilných telefónov v roku 2008, kedy z odobratých 19 druhov nabíjačiek boli všetky nebezpečné výrobky, odobrala znova v prvom polroku tohto roku 18 druhov nabíjačiek mobilných telefónov, pričom 6 druhov výrobkov bolo nezhodných (boli pôvodom z Číny) - pre použitie nevhodných materiálov a nedostatočnú prídavnú izoláciu. 5 výrobkov predstavovalo pre spotrebiteľa závažné riziko ohrozenia zdravia a boli nebezpečnými výrobkami. Nebezpečné druhy výrobkov boli pôvodom z Číny. Dôvody závažného rizika úrazu elektrickým prúdom u nebezpečných výrobkov boli nasledovné: zariadenie nespĺňalo požiadavky na vyhotovenie vzdušných vzdialeností, povrchových ciest a na hrúbku izolácie medzi sieťovou vidlicou a výstupným konektorom, konštrukcia transformátora nevyhovela pre bezpečné oddelenie primárneho vinutia od sekundárneho, materiál krytu nabíjačky v tvare sieťovej vidlice nebol odolný predpísanej teplote 125 °C. Kontrolované osoby sa na podnet SOI dobrovoľne zaviazali, že uvedené výrobky nebudú predávať. Súčasne im bol uložený záväzný pokyn oznámiť nebezpečnosť výrobkov spotrebiteľom a stiahnuť ich z trhu. Zoznam nebezpečných výrobkov bol uverejnený na webovej stránke SOI. 
14.	Kontrola bezpečnosti zariadení detských ihrísk

Kontrola bola vykonaná od 8. 6. 2009 do 26. 6. 2009 s cieľom preveriť, či výrobky z hľadiska ich konštrukčného vyhotovenia, inštalácie a údržby vyhovujú bezpečnostným požiadavkám platných predpisov ako aj zhodnotiť celkový stav ihrísk. Kontrola bola vykonaná len na ihriskách nachádzajúcich sa na verejných priestranstvách. V 12 prípadoch boli kontroly vykonané v spolupráci s regionálnymi ÚVZ, ktoré vykonávajú štátny zdravotný dozor v zmysle platnej legislatívy. Predmetom kontroly boli zariadenia detských ihrísk (napr. kĺzačky, kolotoče, lanovky, hojdačky, kývavé zariadenia a iné kombinované zariadenia ďalej len „zariadenia“) navrhované, inštalované alebo používané na detských ihriskách. Spolu bolo vykonaných 83 kontrol s nedostatkami v 68 prípadoch (81,9 %). Prekontrolovaných bolo 125 detských ihrísk a 969 na nich umiestnených zariadení. Počet celkom zistených nedostatkov bol 361, pričom na jednom zariadení sa mohlo vyskytnú viacero nedostatkov aj rôzneho charakteru. Kontrola bola zameraná nielen na rizikové prvky zapríčinené nesprávnym konštrukčným vyhotovením, ale bola oproti minulosti rozšírená aj o kontrolu nedostatkov vyplývajúcich z nesprávnej inštalácie alebo údržby. Toto je dôvodom prečo boli nedostatky zistené až na 83,6% zo všetkých kontrolovaných ihrísk. V porovnaní s minulosťou, kedy boli sledované len konštrukčné nedostatky, ide o zdvojnásobenie počtu ihrísk s nedostatkami. Nedostatky konštrukčného charakteru predstavovali 36,8%, nedostatky z inštalácie 39,6% a nedostatky z údržby 23,6% zo všetkých zistených nedostatkov. Tento výsledok len potvrdil skutočnosť, že zakúpenie detského ihriska nie je koncom, ale len začiatkom, pretože aj pôvodne bezpečné detské ihrisko sa nesprávnou inštaláciou, nedodržaním bezpečných vzdialeností, prítomnosťou prekážok v okolí zariadení, ale aj opotrebovaním, pôsobením vandalov a počasia môže sta miestom, ktoré je pre dieťa nebezpečné.

15.	 Kontrola ponorných čerpadiel
Kontrola bola vykonaná na základe podnetu v termíne od 03. 08. do 28. 08. 2009. Predmetom kontroly boli všetky ponorné čerpadlá určené na vonkajšie použitie a do bazénov iné ako čerpadlá triedy ochrany III (ďalej len čerpadlá). Cieľom tejto kontrolnej akcie bolo preverenie, či sú v ponuke pre spotrebiteľov správne označené ponorné čerpadlá určené na vonkajšie použitie a do bazénov iné ako čerpadlá triedy ochrany III, či sú opatrené sieťovou šnúrou odpovedajúceho prierezu a či sú im poskytované úplné návody na použitie v slovenskom jazyku. Celkove boli nedostatky zistené na 24,3 % z celkom kontrolovaných 695 druhov uvedených ponorných čerpadiel. Najviac bolo medzi nedostatkami zastúpené chybné značenie čerpadiel a neúplné návody na použitie resp. návody v cudzom jazyku. Ide o dlhodobo sa opakujúce nedostatky poukazujúce na nedôslednosť operátorov v celom distribučnom reťazci. Za zmienku stojí, že v podnete oznámený nedostatok, nevyhovujúce označenie prierezu jadra sieťovej šnúry čerpadla, bol zistený ojedinele – v troch prípadoch. Pre nesplnenie si informačných povinností boli vydané opatrenia na mieste na zákaz predaja a dodávky na 160 druhov kontrolovaných výrobkov v hodnote 
59 825,63,- EUR do doby vykonania nápravy. Na 9 druhov kontrolovaných výrobkov v hodnote 6117,38 EUR prijali kontrolované osoby dobrovoľné opatrenia na odstránenie zistených nedostatkov. 
16.	Kontrola kategorizácie a vývoj cien v segmente ubytovacích zariadení

V rámci prípravy a zabezpečenia letnej turistickej sezóny 2009 SOI vykonala v období od 18. mája 2009 do 17. júla 2009 kontrolnú akciu zameranú na úroveň a vybavenosť ubytovacích zariadení. Hlavným cieľom bolo preveriť zaradenie a označenie ubytovacích zariadení do kategórie a triedy v súvislosti s požiadavkami novej vyhlášky a zistiť súčasný stav kvality a úrovne poskytovaných pohostinských, ubytovacích a doplnkových služieb v súlade s požiadavkami právnych predpisov platných v oblasti ochrany spotrebiteľa, a to v dlhodobo fungujúcich i v novootvorených ubytovacích zariadeniach ako aj preveriť dodržiavanie zákona o zavedení meny euro v SR a zistiť, či nedochádza k neoprávnenému zvyšovaniu cien pri poskytovaní ubytovacích a doplnkových služieb. Celkom bolo preverených 409 ubytovacích zariadení a ich 351 pohostinských odbytových stredísk. Napriek zmierneniu požiadaviek vyhlášky, k očakávanému zlepšeniu stavu a úrovne ubytovacích zariadení v roku 2009 nedošlo. Oproti minulým porovnateľným obdobiam bolo percento zistených nedostatkov v ubytovacích zariadeniach v tomto roku najvyššie, a to až 63,8% (v r. 2002 - 54,6 %, v r. 2003 - 48,3 %, v r. 2005 - 58,9 %, v r. 2006 - 50,4 %, v r. 2007 - 52,1 %). Na tomto nepriaznivom stave sa sčasti podieľala súčasná ekonomická kríza, ktorá mala za následok nezanedbateľný pokles obsadenosti ubytovacích zariadení hosťami a tým znížený zisk podnikateľov, ako i zvýšenie cien energetických vstupov a ostatných nákladov na prevádzku. U jestvujúcich ubytovacích zariadení väčšina nedostatkov základného charakteru pretrváva z minulosti, napriek tomu, že ich odstránenie nie je časovo ani ekonomicky náročné. Na tomto neutešenom stave sa nemalou mierou podieľala i stále nízka právna úroveň podnikateľov poskytujúcich ubytovacie služby.
17.	Kontrola detských chodúliek a postieľok

V mesiaci september 2009 bola vykonaná celoslovenská kontrolná akciu, zameraná na overenie značenia informácií na výrobkoch určených pre najrizikovejšiu skupinu spotrebiteľov – deti, ktoré sa poskytujú na to, aby znížili možné dôsledky predvídateľných rizík spojených s ich používaním a tým ochránili ich zdravie. Cieľom akcie bola kontrola dodržiavania správneho značenia výrobkov bezpečnostnými upozorneniami na obaloch, v návode na používanie a označenia výrobku. Predmetom kontroly boli detské chodúľky a detské postieľky. Bolo prekontrolovaných 105 prevádzok, pričom nedostatky boli zistené v 68 prevádzkach, čo predstavuje 64,8 % z kontrolovaných PJ. Celkový počet druhov so zistenými nedostatkami značenia činil 
197 druhov v hodnote 41 264 EUR. Na tomto počte sa detské chodúľky podieľali 45 druhmi v hodnote 4 167 EUR a detské postieľky 152 druhmi v hodnote 37 096 EUR. Čo sa týka značenia, najčastejším nedostatkom boli chýbajúce bezpečnostné upozornenia a to na 163 druhoch výrobkov v hodnote 31 144 EUR, návody na používanie chýbali pri 
97 druhoch v hodnote 22 838 EUR a údaj o výrobcovi chýbal na 33 druhoch v hodnote 4 247 EUR. 

18.	Kontrola označovania zariadení, používaných vo vonkajšom priestore, hodnotami emisií hluku
V termíne od 12. 10. do 30. 10. 2009 bola vykonaná kontrola plnenia požiadaviek na značenie určených druhov strojových zariadení do záhrady hodnotami emisií hluku ako aj návodov na ich používanie. Predmetom kontroly boli nasledovné strojové zariadenia do záhrady: kosačky na trávu, krovinorezy, reťazové píly prenosné, vyžínače trávnika, nožnice na živé ploty, odfukovače lístia, zberače lístia, drviče, štiepkovacie stroje a rozrývače. Obsahom kontroly bola správnosť a úplnosť označenia kontrolovaných druhov zariadení čitateľnými a nezmazateľnými údajmi označením CE na výrobku, ktoré je sprevádzané vyznačením garantovanej hladiny akustického výkonu, obsah ES vyhlásenia o zhode, úplnosť informácií uvedených v návodoch na použitie a zasielanie ES vyhlásenia o zhode výrobcom alebo splnomocnencom výrobcu na ÚNMS SR a Komisiu Európskych spoločenstiev. Kontrola bola vykonaná v 121 prevádzkach. Všetky kontrolované PJ boli distribútori. Nedostatky boli zistené v 72 PJ, čo predstavuje 59,5 % z kontrolovaných PJ. Skontrolovaných bolo celkom 2 624 druhov kontrolovaných zariadení. Vizuálnou kontrolou boli zistené nedostatky na celkom 251 druhoch kontrolovaných zariadení v celkovej hodnote 272 985,76 EUR. Kontrolou boli zistené nedostatky na 9,6 % z celkovo 2 624 druhov kontrolovaných zariadení. Potešujúce boli zistenia, že len na 
0,6 % z celkom kontrolovaných druhov zariadení chýbalo označenie hodnotou LWA a 1 kontrolované zariadenie nebolo označené značkou zhody CE. Medzi nedostatkami bolo najviac zastúpené neúplné a v cudzom jazyku vydané ES vyhlásenie o zhode a neúplné, či cudzojazyčné návody na použitie. Ide o nedostatky pretrvávajúce už dlhšiu dobu, čo opätovne poukázalo na nedôslednosť operátorov v celom distribučnom reťazci. Pre nesplnenie si informačných povinností boli vydané opatrenia na mieste na zákaz predaja a dodávky na 178 druhov kontrolovaných výrobkov v hodnote 159 549,- EUR do doby vykonania nápravy. Na 73 druhov kontrolovaných výrobkov v hodnote 113 436,76 EUR prijali kontrolované osoby dobrovoľné opatrenia na odstránenie zistených nedostatkov. 

19.	Kontrola označenia vianočných svietiacich reťazcov
V rámci proaktívnej akcie bola vykonaná kontrola vianočných svietiacich reťazcov, ktoré sa nachádzali v ponuke trhu v predvianočnom období. Akcia bola zameraná na úplnosť označenia vianočných svietiacich reťazcov, vrátane návodov na používanie. Výsledky kontroly do dátumu 18.12.2009: prekontrolovaných bolo 192 prevádzkových jednotiek, z toho boli 3 dovozcovia a 189 distribútorov. Celkovo bolo prekontrolovaných 1 416 druhov, pričom u dovozcov boli zistené nedostatky pri 29 druhoch v celkovej hodnote 6976 EUR a u distribútorov pri 262 druhoch výrobkov v celkovej hodnote 32 195 EUR. Najčastejšie zistené nedostatky boli nasledovné: chýbalo bezpečnostné upozornenie u 130 druhov v hodnote 16 577 EUR, chýbalo označenie výrobku u 75 druhov v hodnote 5 591 EUR, návod na použitie bol v cudzom jazyku u 71 druhov v hodnote 5 682 EUR. Najvyšší podiel výrobkov so zistenými nedostatkami v značení vyjadrený vo finančnej hodnote tvorili výrobky pôvodom z tretích krajín v hodnote 31 928 EUR a výrobky pôvodom z EU v hodnote 7 116 EUR, kým vianočné svietiace reťazce s nevyhovujúcim značením neznámeho pôvodu sa v ponuke zistili len ojedinele v hodnote 299 EUR. Na základe výsledkov vykonanej kontroly bol zakázaný predaj celkom 291 druhov výrobkov v celkovej hodnote 39 171 EUR do doby vykonania nápravy a odstránenia zistených nedostatkov. 
20.	Kontrola taxislužieb

Kontrola taxislužieb bola vykonaná v období od 1. – 21. júna 2009 v spolupráci s pracovníkmi obvodných úradov, odborov živnostenského podnikania v krajských mestách s výnimkou Trenčína a Prešova, kde kontrola prebehla v meste Prievidza a Poprad. Pri kontrolách večer a v noci bola zabezpečená spolupráca s príslušným okresným riaditeľstvom Policajného zboru. Celkom bolo vykonaných 299 kontrol u 279 subjektov. V 154 prípadoch boli zistené nedostatky (51,5 %). Až 25 kontrolovaných taxikárov nesplnilo povinnosť zabezpečiť vo vozidle funkčný taxameter s platným overením a 22 taxikárov nemalo zapnutý taxameter počas prepravy. Päť z kontrolovaných taxikárov používalo taxametre, ktoré zobrazovali ceny cestovného v Sk. Zmena na € mala byť vykonaná do 1. apríla 2009. Vyskytli sa prípady nesprávneho označovania vozidiel a nesprávneho účtovania. Boli zaznamenané nedostatky pri predkladaní oprávnení k podnikaniu, v informáciách o cenách, v duálnom zobrazovaní cien a došlo aj k odmietnutiu prepravy. Z hľadiska podielu kontrol s nedostatkami najpriaznivejšie boli výsledky v Žilinskom kraji a najhoršie v Nitrianskom a Prešovskom kraji. Z hľadiska počtu zistených nedostatkov najpriaznivejšie boli výsledky v Banskobystrickom kraji a najhoršie v Nitrianskom a Trnavskom kraji. 

21.	Kontrola dodržiavania podmienok poskytovania služieb osobnej hygieny v zariadeniach spoločného stravovania

Kontrolná akcia bola vykonaná od 1. do 14. júna 2009 a bola zameraná na dodržiavanie hygienických podmienok pre osobnú hygienu stravníkov v zariadeniach spoločného stravovania. Cieľom bolo preveriť, či zariadenia poskytujúce stravovacie služby na vybraných turistických trasách dodržiavajú hygienické podmienky v zariadeniach pre osobnú hygienu stravníkov, konkrétne na toaletách. Spolu bolo preverených 416 prevádzkových jednotiek, pričom v 124 sa vyskytli nedostatky 
(29,8 % z celkového počtu preverených). V roku 2004, kedy bola vykonaná obdobná kontrola, sa vyskytli nedostatky v 38 % prevádzok, čiže situácia sa mierne zlepšila. Z rozsahu zistených nedostatkov bola evidentná nízka znalosť problematiky a požiadaviek vyhlášky zo strany prevádzkovateľov. O nízkom právnom vedomí podnikateľských subjektov svedčila aj tá skutočnosť, že mnohí nezaznamenali, že Vyhláška MZ SR č. 214/2003 Z. z. bola už dávno zrušená a  nahradená najskôr Nariadením vlády č. 298/2006 Z. z. a od 1. decembra 2007 Vyhláškou MZ SR č. 533/2007 Z. z. o podrobnostiach o požiadavkách na zariadenia spoločného stravovania. Tým sa stalo, že prevádzkovatelia nepostrehli zmeny a  nezabezpečili do toaliet a ich predsiení koše s uzatvárateľným príklopom ovládateľným zošliapnutím, v čom bolo zistených najviac nedostatkov. Pohostinské zariadenia, ktoré zabezpečujú kontakt zahraničných hostí s našou krajinou a  spoludotvárajú obraz úrovne poskytovaných služieb v cestovnom ruchu, nie sú ešte stále na dostatočnej úrovni a majú čo dobiehať hlavne v oblasti sociálnych zariadení, v porovnaní so svetovým štandardom. Spolupráca s Regionálnymi úradmi verejného zdravotníctva sa ukázala ako prospešná, nakoľko prebehla ešte pred začatím letnej turistickej sezóny 2009 a naviac svojím širokým rozsahom môže pozitívne napomôcť k urýchlenej náprave existujúcich nedostatkov zo strany prevádzkovateľov
	
22.	Kontrola hračiek určených pre deti do 36 mesiacov

SOI sa zapojila v roku 2009 do medzinárodného projektu Joint Market Surveillance on Toys na kontrolu hračiek určených pre deti do 36 mesiacov. Cieľom tohto projektu, do ktorého je zapojených 13 členských krajín EÚ, je dosiahnutie vyššej úrovne bezpečnosti hračiek na jednotnom európskom trhu a vzájomná výmena skúseností pri kontrole. Projekt je realizovaný v dvoch moduloch, pričom modul II bude pokračovať až do roku 2011. Vizuálnou kontrolou sa overovalo dodržiavanie požiadaviek na správne označenie hračiek a odoberali sa vzorky hračiek na posúdenie nebezpečenstva spojeného s malými časťami, ktoré môžu spôsobiť dusenie alebo až zadusenie dieťaťa v dôsledku ich vdýchnutia alebo prehltnutia. Súčasťou kontroly bolo aj screeningové meranie a testovanie röntgenovým spektrometrom na zisťovanie obsahu ťažkých kovov v materiáli, z ktorého sú hračky zhotovené. Predmetom kontroly boli skupiny hračiek určené pre deti do 36 mesiacov, ktoré boli vytypované koordinátorom projektu: Puzzle – penové, drevené, plastové, kartónové, Bábiky predávané samostatne alebo s príslušenstvom, Mäkké hračky s výplňovým materiálom alebo bez neho, Hračky do vane, Hrkálky, Mäkké loptičky a Hračky upravené náterovými farbami. Kontroly boli vykonané v 243 prevádzkových jednotkách, z čoho bolo 220 predávajúcich, 13 distribútorov a 10 dovozcov. Nedostatky v označení boli zistené na 575 druhoch hračiek v celkovej hodnote 18 335, 34 €. Hračky neboli často označené viacerými údajmi súbežne. Najvyšší počet druhov so zistenými nedostatkami pritom predstavovali hračky, ktoré neboli označené minimálnym vekom dieťaťa, pre ktorý je predmetná hračka určená. Celkom bolo odobratých 37 druhov hračiek. V odobratých vzorkách boli zastúpené všetky sortimentné skupiny, ktoré boli predmetom kontroly. Vzorky boli následne testované v laboratóriu SGS vo Francúzsku. Pri hodnotení mechanických a fyzikálnych vlastností požiadavkám nevyhovelo celkom 16 druhov hračiek, čo predstavuje 57 % z celkového počtu hodnotených vzoriek. Požiadavkám na migráciu určitých prvkov (antimón, arzén, bárium, kadmium, chróm, olovo, ortuť a selén) nevyhoveli celkom 3 druhy hračiek. V prípade hračiek, ktoré predstavovali pre deti závažné riziko ohrozenia ich zdravia, bol zakázaný ich predaj,  bolo nariadené ich stiahnutie z trhu, prípadne opatrenia na ochranu trhu boli prijaté formou dobrovoľných opatrení zo strany príslušných hospodárskych subjektov. Zistené nebezpečné výrobky SOI postupne zverejňuje na svojej webovej stránke.

23.	Kontrola dodržiavania požiadaviek na bezpečnosť zapaľovačov

Kontrola bola vykonaná od 1. 1. do 31. 12. 2009. Spolu bolo vykonaných 115 kontrol, pri ktorých boli zistené nedostatky v 24 prípadoch (20,9 %). Celkom boli nedostatky zistené pri 58 druhoch zapaľovačov, u ktorých neboli dodržané informačné povinnosti – na zapaľovačoch, obale, príbalových letákoch, ani na mieste prístupnom a viditeľnom pre spotrebiteľa neboli uvedené bezpečnostné upozornenia, návody na používanie alebo návody na opakové napĺňanie. Na zapaľovače so zistenými nedostatkami boli uložené opatrenia na zákaz ich predaja a dodávky do odstránenia nedostatkov celkom na 58 druhov zapaľovačov v hodnote 1 265,05 EUR (38 110,90 Sk). Zábavné zapaľovače, ako nebezpečné výrobky, sa v ponuke pre spotrebiteľa nenachádzali ani v jednom prípade. V 7 prípadoch bolo zistené, že hoci predávajúci mal k dispozícii náležité informácie pre spotrebiteľa, v momente predaja ich neposkytol. Kým počas celonárodnej akcie od 21. 4. – 16. 5. 2008 boli nedostatky zistené v 65 % vykonaných kontrol, v následnom období v roku 2008 to bolo už len 
31 % prípadov a počas roku 2009 tento údaj ešte klesol a to na 20,9 % kontrol s nedostatkami. Z toho vyplýva, že informačná kampaň a intenzívna kontrola na trhu mali svoje opodstatnenie a výrazne prispeli k ochrane spotrebiteľa. 

24.	Kontrola cestovných kancelárií a cestovných agentúr

Kontrola bola vykonaná v období október – december 2009. Predmetom kontroly bolo preverenie oprávnenia k podnikaniu, označenia prevádzkarne, propagačných a iných materiálov, uzatvorenia zmluvy o poistení zájazdu pre prípad úpadku, výkonu sprievodcovskej činnosti, plnenia informačných povinností cestovných kancelárií a reklamačného konania. Cieľom kontrolnej akcie bolo preveriť stav v dodržiavaní zákona o zájazdoch cestovnými kanceláriami a  súlad podmienok zmluvy o zájazde so všeobecne záväznými právnymi predpismi. Z kontrolovaných 52 cestovných kancelárií nedostatky boli zistené v 45 prípadoch, čo predstavuje 86,5 %. Na týchto negatívnych výsledkoch sa výrazne podieľali nedostatky zistené v podmienkach zmluvy o zájazde, keď z 51 kontrolovaných zmlúv nedostatky boli zistené v 45 prípadoch (88,2 %). Výsledky kontroly v cestovných kanceláriách odzrkadľujú skutočnosť, že kontrola podmienok zmluvy o zájazde dlhší čas nebola zo strany SOI vykonaná, z dôvodu rôznych legislatívnych úprav. Menej nedostatkov, zistených v dodržiavaní zákona o zájazdoch cestovnými kanceláriami, svedčí o účinnosti predchádzajúcich kontrol, vykonaných so zameraním na dodržiavanie uvedeného zákona. Pri kontrole súladu zmluvných podmienok so záväznými právnymi predpismi najčastejšie bolo zistené zbavovanie sa zodpovednosti CK za porušenie záväzkov jednostranným vyhradzovaním si zmien takých podmienok, ktoré sú pre priemerného spotrebiteľa dôležité z hľadiska rozhodnutia o výbere zájazdu, pričom tieto CK deklarovali ako nepodstatné; upieranie práva spotrebiteľa na reklamáciu; ukladanie povinnosti spotrebiteľovi bez právneho dôvodu a jednostranné zvyšovanie cien v rozpore s Občianskym zákonníkom.